Рамана Продзі, які выступаў з лекцыяй у Беларускім дзяржаўным універсітэце, прадстаўлялі як прэзідэнта Фонду міжнароднага супрацоўніцтва. Але мне падаецца, што яго варта было аб’яўляць як прэм’ер-міністра Італіі, прычым двухразовага. Бо палітыкі такога ўзроўню былымі не бываюць. Гэта пацвярджае як яго сустрэча з Прэзідэнтам Аляксандрам Лукашэнкам, так і маштаб прачытанай ім лекцыі. Не, па памеры яна зусім не вялікая і ніколькі не зацягнутая, але ахоп закранутых пытанняў змясціў у сабе ўсе асноўныя праблемы і тэндэнцыі міжнародных адносінаў за апошнія паўдзесяцігоддзя. Р.Продзі дзяліўся сваім поглядам на сучасны свет у выглядзе мініяцюр, падпарадкаваных той ці іншай сітуацыі. Аднак кожная з іх была лагічна выверана і скончана, так што ва ўяўленні слухача разгортвалася ў асобную тэму са сваімі прычынамі і наступствамі.